በ2009 የተባበሩት መንግስታት ድርጅት ቅድሚያ ለሴቶች የ5 ኪ.ሜ የጎዳና ላይ ሩጫ ላይ ለመሳተፍ የመሮጫው ቲሸርት ዋጋ 120 ብር በመክፈል የሚከናወነው ምዝገባ የፊታችን ረቡእ በአዲስ አበባ ከተማ በሚገኙት 4 የእናት ባንክ ቅርንጫፎች እና በካፒታል ሆቴልና ስፓ ይጀመራል፡፡ የታላቁ ሩጫ በኢትዮጵያ የውድድር አዘጋጅ ዳግማዊት አማረ እንደገለፀችው ምዝገባ ባይጀመርም ሰሞኑን ከ2000 በላይ የተሳትፎ ፍላጎት ያላቸው ስፖርተኞች ወረፋ ለመያዝ መሞከራቸውን ጠቅሳ፤ በየዓመቱ እየገዘፈ ለመጣው ሴቶችን ብቻ ለሚያሳፈው ውድድር በቢሯቸው የሚካሄደው ምዝገባ እጅግ ፈጣን መሆኑ አዘጋጆቹን የሚያደስት ነው ብላለች፡፡ ቅድሚያ ለሴቶች የ5 ኪ.ሜ የጎዳና ላይ ሩጫው ከ13 ዓመታት በፊት ሲጀመር በ2ሺ ተሳታፊዎች ሲሆን ዘንድሮ የስፖርተኞቹ ብዛት 11ሺ የደረሰው በውድድሩ ለመሳተፍ ያለው ፍላጎት ከፍተኛ በመሆኑ ነው፡፡ የታላቁ ሩጫ በኢትዮጵያ የውድድር አዘጋጅ ዳግማዊት አማረ ለስፖርት አድማስ እንደተናገረችው የሩጫው ዝና እየገዘፈ የመጣባቸውን ምክንያቶች ስታስረዳ፤ በኡጋንዳ ያለ የሴቶች ስፖርት ማህበር በውድድሩ ለመሳተፍ ፍላጎት ማሳየቱ አንዱ ማስረጃ ሊሆን እንደሚችል ጠቅሳ፤ የጎዳና ላይ ሩጫው ሲጀመር በታላቁ ሩጫ በኢትዮጵያ የምትሰራው እሷ ብቻ እንደነበረች አስታውሳ፤ ዘንድሮ በአጠቃላይ የቅድሚያ ለሴቶች ሩጫው ከሚያዘጋጁ 13 ሰራተኞች ስድስቱ ሴቶች መሆናቸው ከፍተኛ ለውጥ መሆኑን አስገንዝባለች፡፡
